ચાઈનીઝ ચીજવસ્તુઓનાં ભારતમાં ડમ્પિંગથી સ્થાનિક ભારતીય બજારોને મોટો ફટકો પડી રહ્યો છે. દિવાળી પર્વની જ વાત કરીએ તો ફટાકડા, લાઈટિંગ, તોરણ, લેમ્પ, ડકોરેશન પ્રોડક્ટસ જેવી ચાઈનીઝ ચીજવસ્તુઓનું ભારતીય બજારમાં મોટાં પ્રમાણમાં ડમ્પિંગ થાય છે. પરિણામે કુંભાર, આદિવાસી વિસ્તારના લોકો તથા નાના નાના ગૃહઉદ્યોગ સાથે સંકળાયેલાઓ દ્વારા તૈયાર કરાતી ચીજવસ્તુઓના વેચાણને મોટો ફટકો પડે છે. કોડિયા, રંગોળી, મીણબત્તી જેવી સામગ્રી બનાવનારાઓને યોગ્ય વળતર સુધ્ધાં મળતું નથી. ફટાકડાના બજારમાં પણ ચાઇનીઝ ફટાકડાથી શ્રમિકોની રોજીરોટી સામે પણ પ્રશ્ન સર્જાયો છે. મોબાઈલ એસેસરીઝથી લઈ ખાવા-પીવાની વસ્તુઓમાં પણ ચીન ઘૂસી ગયું છે. ચીન માટે ભારત મોટું કન્ઝયુમર માર્કેટ રહ્યું છે છતાં તેનાં દ્વારા હંમેશાં ભારત વિરોધી નીતિ અપનાવવામાં આવેે છે તથા પાકિસ્તાનના સમર્થનની વાતો થાય છે. આ તબક્કે ચીન સામે પણ બહિષ્કારનું શસ્ત્ર અપનાવી વિરોધ નોંધાવવાનો લોકોએ માર્ગ અપનાવ્યો છે.